SISEMINE TERVENEMINE ja JÜNGERLUS
Tere tulemast me 4. saatesse tervenemise ja jüngerluse teemal!
Eelmises osas rääkisime,
miks meil on vaja oma patte tunnistada
ja neist pöörduda.
Tänane uurime Piiblit teistele andestamise osas.
Räägime, miks me peame andeks andma,
mida andestamine tegelikult tähendab
ja mida see ei tähenda
ning kuidas seda teha.
Saate lõpus on võimalik kuuldut ka ise praktiseerida.
Alustan sellest, et jagan teiega ühte tunnistust.
See tunnistus on raamatust "Andeksand - Jumala peamine võti",
mille on kirjutanud Peter Horrobin - Ellel Ministries asutaja.
See on Bobi lugu.
"Minu elu suurim probleem oli hüljatuse tunne,
mida ma üksikema vallaslapsena tundsin juba varasest east alates.
Kui olin päris väike,
oli mu isa - manöövrina, mitte veendumusest -
eitanud, et ma olen tema poeg.
Mäletan siiani selgelt seda külma detsembrikuu päeva,
kui minult võeti vereproov, mis tema isadust kinnitas.
Olin suurema osa elust püüdnud leida isa heakskiitu.
Püüdsin olla talle hea poeg ja teha teda heaks isaks,
tahtis ta seda või mitte.
Kui olin Elleli tervenduslaagris,
palusin Jumalal ilma isa teadmata
need ebapühad hingesidemed läbi lõigata.
Ma andsin talle andeks.
Tulemus oli kohene.
Dramaatiline, positiivne muutus tema elus.
Muutus, mis tekkis täpselt samal tunnil,
kui see hingeside katkes,
kuigi ta oli sadade kilomeetrite kaugusel.
Äkki oli ta vaba olema see hea isa, kes ta tegelikult tahtiski olla.
Ja mina vabanesin armastamat eda tervel ja õigel viisil,
ehitades samal ajal oma suhet taevase Isaga
kindlale, vaimsele alusele.
Nüüd rõõmustavad mu lapsed vanaisa külaskäigu üle nii
nagu mina lapsena kunagi ei suutnud.
Armastan teda tingimusteta armastusega,
mida ainult Kristus sai mulle õpetada.
Elleli õpetusest õppisin,
et ilma andeksandmiseta pole olemas sisemist tervenemist.
Andestada ei suuda me aga ilma ehtsa, Kristuse-sarnase armastuseta.
Nii nagu pääste puhul,
on ka siin küsimus vaid lihtsas otsuses.
Tee sama otsus ja sa veel üllatud, mida Jumal võib teha."
See oli Bobi tunnistus.
Kui jüngrid palusid Jeesust neile palvetamist õpetada,
siis Ta andiski neile ühe palve - "Meie Isa palve".
See puudutab mitmeid olulisi eluvaldkondi,
millest meil on vaja taevase Isaga rääkida.
Vaatame ühte lauset sellest palvest.
Matteuse 6:12:
"Ja anna meile andeks meie võlad,
nagu meiegi andeks anname oma võlglastele!"
Me palume Jumalal olla meie vastu sama helde, kui meie ligimestele.
Võime kahelda, kas Jeesus tõesti mõtles seda sõna-sõnalt?
Jeesus tahtis olla kindel, et me asjast selgelt aru saaksime.
Ta lisab peale palvet (salmid 14-15):
"Sest kui te annate inimestele andeks nende eksimused,
siis annab ka teie taevane Isa teile andeks,
kui te aga ei anna inimestele andeks,
siis ei anna ka teie Isa teie eksimusi andeks."
Teisisõnu, teistele andestamine on ülimalt tähtis.
Kui me ei taha teistele andeks anda,
võime halvimal juhul kaotada oma pääste.
Teistele andestamisest sõltub, kus me oma igaviku veedame.
Kuid sellel on ka suur mõju meie enesetundele selles maailmas.
Võime öelda, et andestamine on värav tervenemisse.
Ütled ehk: "Stein, sa ei tea, mida olen pidanud kannatama!
Sa ei tea, mida teised on mulle teinud."
Tõsi. Aga Jeesus teab täpselt, millest sa läbi läksid.
Ta teab suurepäraselt, mida teised sulle tegid.
Ta ütleb Matteuse 25:40:
"Ja kuningas vastab neile: Tõesti, ma ütlen teile,
mida te iganes olete teinud
kellele tahes mu kõige pisematest vendadest,
seda te olete teinud mulle.”"
Üks teine piiblitõlge ütleb:
"Mida iganes te olete teinud mõne mu pisema venna vastu,
seda te olete teinud minu vastu."
See tähendab, et mida iganes on inimesed su vastu teinud,
seda tegid nad samal ajal ka Jeesuse vastu.
Kujuta endale ette, et kõigis raskustes, mida kannatasid,
oli sul nähtamatu kaksikvend -
Jeesus, kes kannatas täpselt sama, mida sinagi.
Ta mõistab, millest sa läbi läksid.
Kui Ta palub sul andeks anda, siis seda hoolitsusest sinu vastu.
Ta tahab anda sulle tagasi kõik,
mis sinult selle läbi rööviti, kuidas teised sind kohtlesid.
Üks põhjus, miks andestamine võib olla raske,
on see, et me pole päriselt aru saanud,
mida see tähendab.
Seepärast võtamegi täna aega, et näha, mis on andestamine
ja mida see ei ole.
Alustame sellest, mida see ei ole.
Andestamine ei ole väljavabandamine ega õigustamine.
Piibli järgi pole patule õigustust.
Kuid on andeksand sellele, kes end ise alandab.
Kui keegi andestab,
siis see tähendab, et ta tunnistab, et see, mis juhtus, oli vale.
Sest kui see poleks vale, ei oleks vaja ka andestada.
Nii et, kui sina andestad,
siis sa kinnitad tegelikult, et tegu oli ebaõiglusega.
Otsus andeks anda ei kahanda juhtunu tõsidust,
vaid kinnitab seda.
Andestamine ei ole sama, mis unustamine.
Inimesed usuvad, et nad ei ole andestanud,
sest nad mäletavad ikka veel ja mõtlevad vahel juhtunule.
Mälestused võivad tekitada erinevaid tundeid.
Kuid see ei tähenda, et ei olda andestanud.
See tähendab vaid seda, et haavad pole veel paranenud.
Sisemine tervenemine võtab aega.
Andestamine on vaid tervenemise algus.
Andestamine ei tähenda,
et sul poleks õigust enda ümber piire kehtestada.
Kui sa annad andeks,
ei anna sa sellega veel inimestele vaba ligipääsu ja õigust
sulle jälle haiget teha.
Andestamine ei ole tunne.
Kui sa ootad, kuni sul see tunne tekib,
ei jõua sa kunagi andestamiseni.
Andestamine ei alga tunnetest.
See algab tahtest.
Seda otsust on võimalik teha
hoolimata sellest, mida su tunded ütlevad.
Sa võid anda andeks vaatamata oma tunnetele.
See võib võtta aega
hetkest, kui oled oma tahte otsusel andeks andnud,
kuni ükskord tunded järgi jõuavad ja sa hakkad ka tundma andestust.
Mida sügavam on haav,
seda kauem läheb aega selle paranemiseks.
Seda kauem läheb ka tunnetega,
kuni need andestamisega täielikult nõustuvad.
Olen kuulnud inimesi ütlemas:
"Stein, ma tahan andeks anda, aga ma ei suuda."
Kuid kui andestamine algab tahtest, siis tahtest saab ka andestada.
Usun, et inimesed ütlevad,
et nad tahavad andestada, aga ei suuda,
seepärast, et nad otsivad andestust oma tunnetest.
Tegelikult ütlevad nad: "Ma tahan küll andestada,
aga ma tunnen end ikka haavatuna, vihasena ja kurvana."
Andestamine ei ole sama, mis lepitus.
Lepitus eeldab kahte osapoolt,
kellel on juhtunust enam-vähem sama arusaam.
Ehk on mõlemal ka enam-vähem sarnane arusaam,
millist vastutust kumbki osapool kannab.
Kuid väga paljudel juhtudel sellist alust ei ole.
Sellisel juhul ei ole tõeline lepitus võimalik.
Paulus ütleb Roomlastele 12:18:
"Kui võimalik, niipalju kui oleneb teist,
pidage rahu kõigi inimestega!"
Paulus tunnistab ka, et see pole alati võimalik.
See ei sõltu alati meist.
Kui ühine arusaam on olemas,
siis on see Jumala tahe, et me otsiksime leppimist.
Kuid Jumal mõistab ka, et see pole alati võimalik.
Seepärast Jumal ka ei nõua, et me kõigiga ära lepiksime.
Kuid selles on Jumal väga selge, et me peame alati andeks andma.
Nii et, andestamine ja lepitus ei ole üks ja sama asi.
Andestamine on peamiselt sinu ja Jumala vaheline asi,
mitte sinu ja su haavaja vaheline asi.
Seda on ehk raske mõista, kuid see on tõsi,
et kui ma räägin sulle andeksandmisest,
siis ma räägin millestki, mis on sinu ja Jumala vaheline asi.
Väga tihti ei ole see üldse tark mõte sellest vastaspoolele rääkida,
et oled talle andeks andnud.
Sest kui nad pole mõistnud
ega ole valmis oma tegude eest vastutama,
tekitab see sulle ainult uusi probleeme,
kui lähed neile ütlema, et annad neile andeks.
Kui inimene tuleb ise sinu käest andeks paluma,
siis on see muidugi teine lugu.
Siis on õige öelda, et annad talle andeks.
Inimestel ei ole tihti õiget arusaamist, mida andestus endast kujutab.
Kui ütled, et annad andeks, siis nad võivad arvata,
et neil on nüüd luba jätkata sama käitumist nagu ennegi.
Nii et andestamine ei lahenda veel konflikti.
Kuid see võib olla oluline samm konflikti lahendamisel.
Kuid isegi siis, kui oled juba öelnud, et annad andeks,
on ehk hea siiski veel rääkida sellest, mis juhtus,
mis tundeid see sinus tekitas ja miks kõik nii läks.
See, et sina otsustad andeks anda,
ei tähenda, et sa pead teist usaldama hakkama.
Jumal käsib andeks anda, aga Ta ei ütle mitte kuskil,
et me peaksime kõiki inimesi usaldama.
Usaldus ehitatakse üles seeläbi,
et inimene tõestab, et ta on usaldust väärt.
Usalduse võib kaotada vaid hetkega.
Selle taastamine aga võib võtta väga kaua aega.
Vahel ei ole kaotatud usalduse taastamine
enam kunagi võimalik.
Mitte üks inimene ei saa sinult nõuda, et sa teda usaldaksid.
Minuga on nii,
et ma olen selliste suhtes eriti umbusklik,
kes nõuavad usaldamist.
Toon ühe näite.
Kui tuleb välja,
et pühapäevakooli õpetaja on mõnda last ahistanud,
aga ta kahetseb ja palub andeks,
siis on Jumala tahe, et me andestaks.
Kuid ma ei usu mingil juhul,
et Jumal tahaks, et me teda taas usaldaksime
ja lubaksime sellisel inimesel koguduse lastetöös töötada.
Kui sa otsustad andeks anda, lased sa vangi vabadusse.
Ja vang ei ole mitte see, kellele sa andestad, vaid sa ise.
Andestamatus vangistab meid kibedusse, raevu ja kättemaksuihasse.
Nelson Mandela olevat öelnud, et kui anda maad kibedusele,
on see nagu juua mürki ja loota, et see kahjustab su vaenlast.
Andestamine tähendab,
et sa annad kohtumõistmise üle Jumalale.
Teine ei ole seepärast veel vaba, et sina talle andestad.
Neil on vaja endiselt see tegu Jumalaga ära klaarida,
sest neil on nüüd teine Kohtunik.
Sina aga vabaned koormast, et olla teise inimese kohtunik.
Kui otsustad andeks anda, ütled põhimõtteliselt,
et sa ei sekku sellesse, kuidas Jumal teise üle kohut mõistab.
Sa jätad Jumalale täieliku vabaduse andestada,
kui nad seda Temalt paluvad,
ilma, et sa sinna vahele segaksid.
Usun, et põhjus, miks Jeesus ütles, et Jumal ei anna meile andeks,
kui meie pole nõus teistele andestama,
on see, et nii sean ma end üle Jumala.
Kui ma aga tõstan end üle Jumala, ei saa Ta ju mulle andeks anda.
Õnneks ei nõua Jumal meilt võimatut.
Nii et, kui seda soovime,
saab Jumal anda meile tahte, mida me iseeendas ei leia.
Kui oleme saanud kogeda
ränka võimu väärkasutust või vägivalda,
võivad haavad olla väga sügavad.
Sellisel juhul on andestamine pikk protsess.
Meil tuleb tegemist teha korduvate väljakutsetaga,
kui tahame jääda oma otsuse juurde andestada,
Mõnigail juhtudel on hea alustada üleüldisest andestamisest
kõnealusele inimesele.
Näiteks emale.
Seejärel, protsessi käigus, saab hakata emale andeks andma
ka tema sõnu, tegusid ja ülekohut.
Jeesus teab, et andestamine on meie jaoks protsess.
Loeme Matteuse 18:21-22:
"Siis ütles Peetrus tema juurde astudes:
Issand, kui mitu korda minu vend võib minu vastu patustada
ja mul tuleb talle andeks anda?
Kas aitab seitsmest korrast?”
Jeesus ütles talle: Ma ei ütle sulle seitse korda,
vaid kas või seitsekümmend seitse korda."
Jeesus ütleb '"vennale" - ainsuses, mitte "vendadele".
See tähendab, et meil võib olla vaja andestada samale inimesele
mitmeid kordi.
Võib-olla teeb see inimene kogu aeg valesid asju,
kuid see võib viidata ka sellele,
et inimene haavas mind üks kord nii sügavalt,
et andestamine kujuneb pikaks protsessiks.
Andestamiprotsessi võib võrrelda sibulaga.
Koorid ühe kihi maha ja avastad, et selle all on järgmine kiht.
Koorid selle ka ära ja selle alt tulevad üksteise järel välja
aina uued ja uued kihid.
Kuid ühelgi sibulal pole lõputult kihte.
Ükskord tuleb nähtavale viimane kiht ja koos sellega ka andestamine.
Kui jääme oma otsuse juurde,
näeme varem või hiljem läbimurret ja asi on lõpetatud.
Sisemine haav saab terveks ja jääb vaid arm.
Vaatame nüüd, kellele meil võib vaja minna andeks anda.
See võib olla ükskõik kes, kes on meile ülekohut teinud.
Paraku on nii, et need, kes on meile kõige lähemal,
neil on ka suurem võimalus meid haavata.
Vaatame ühte näidet.
Keegi ütleb väikesele lapsele: "Sa oled lollakas."
Kui sügavalt see haavab, sõltub sellest, kes on ütleja.
Mida lähedasem on ütleja, seda sügavamalt see haavab.
Seepärast tuleb meil kõigil oma lähedastele andeks anda.
Näiteks vanematele, lastele ja abikaasale.
See võib olla töökaaslane või keegi kogudusest,
kellele peame andestama.
Võib-olla on see keegi autoriteetidest meie üle.
Vahel võib olla vaja andestada tervele grupile inimestele,
organisatsioonile.
Või kogu ühiskonnale.
Kohtan eestpalvetajana tihti inimesi,
kes on saanud sügavaid sisemisi haavu,
kuna nad olid lapsena haiglas ajal,
mil vanemad ei tohtinud veel lapsi haiglas külastada.
Neil võib olla vaja vanematele andestada,
kuid tõde võib olla see,
et vanemad tahtsid väga lapsega olla,
aga haigla ja ühiskond ei lubanud seda.
Siis on vaja andestada ka neile, kelle otsus see oli.
Eelmises saates rääkisime ka vajadusest andestada iseendale.
Kui pöördume oma pattudest ja rumalatest tegudest
ja palume Jumalalt andestust,
siis vastavalt Piiblile annab Jumal alati andeks.
Kui otsustame ka endale andeks anda,
tagab see selle, et meil on Jumalaga sama seisukoht.
Mille Tema andeks annab, selle annan ka mina andeks.
Kui tunned, et oled valmis, saame koos kuuldut praktiseerida.
Et sa mõistaksid, kuidas andeksandmine käib,
julgustan sind valima ühe inimese.
Ainult ühe, kes on sulle kunagi ülekohut teinud.
Ära vali kedagi, kes on sind liiga sügavalt haavanud.
Vali midagi, mis pole liiga raske.
Võid seda hiljem teha nii palju kui soovid,
aga kuni me alles õpime,
siis alusta millegagi, mis poleks liiga suur ega käiks üle jõu.
Kui oled tõesti pidanud kannatama asju,
mis on sind väga rängalt haavanud ja kahjustanud,
siis soovitan sul otsida mõni kogenud hingehoidja,
kellega sellest rääkida ja kellelt eestpalvet saada.
Lugu on nõnda, et kui eestpalvet tehakse sügavate haavade eest,
siis võidakse reageerida väga tugevalt
ja mõningatel juhtudel võivad ilmneda deemonlikud manifestatsioonid.
Taoliste juhtumite puhul
on parem seda mitte üksi ette võtta, teleka ees istudes.
Mul ei ole kahjuks mingit võimalust siit läbi ekraani hüpata,
et sulle appi tulla.
Nii et vali midagi, mis ei oleks liiga raske.
Mõne aja pärast ilmub ekraanile palvetekst.
See on vaid üks näide, kuidas sellist palvet paluda.
Jumal kuuleb väga hästi ka siis, kui sa ise oma sõnadega palvetad.
Alustuseks loen selle kirjaliku palve üks kord ette,
nii et saaksid sellega tutvuda
ja siis on sinu kord paluda.
Pärast aga palvetan kõigi eest, kes väljendasid oma tahet andestada.
Palve kõlab nii:
Tänan Sind, Jeesus,
et saan seeläbi, mida Sa minu heaks tegid,
võtta vastu Jumala andestuse.
Ma soovin olla see, kes järgib Sind
ja andestada neile, kes on mulle ülekohut teinud.
Kuulutan nüüd, et otsustan andestada...
(Nüüd ütled selle inimese nime, kelle valisid.)
Jeesuse nimel, aamen.
Nüüd aga saad aega, et sama palvet ise paluda.
Tänan Sind, Jeesus,
et saan seeläbi, mida Sa minu heaks tegid,
võtta vastu Jumala andestuse.
Soovin olla see, kes järgib Sind
ja andestab neile, kes on mulle ülekohut teinud.
Kuulutan nüüd, et otsustan andestada...(kellele?)
Jeesuse nimel, aamen.
Jeesus, ma tänan Sind kõigi eest,
kes tegid selle otsuse andestada.
Palun, et aitaksid neid,
et see otsus jõuaks nende südamesse
ja ka nende tunded jõuaksid otsusele järele.
Palun, et nad ühel päeval ka tunneksid seda andestust,
mitte üksnes ei otsustaks andestada.
Palun ka, taevane Isa, et lõikaksd läbi kõik ülekohtusidemed,
mis seovad neid selle inimese külge, kellele nad andestasid.
Anna neile tagasi see vabadus, mis selle suhte tõttu kaotati.
Sina tead, milliseid kahjustusi ja haavu
nad on selle suhte kaudu saanud.
Palun Sinu tervenemist nende vaimus, hinges ja ihus.
Too oma lohutus neisse sügavatesse haavadesse.
Palun Sinu tervenemist sügaval südames
igaühes, kes praegu ehk seda valu kogeb.
Sina tead, mida see suhe on kaasa toonud.
Sina tead kõiki meie kannatusi ja valu.
Sina tead kõiki meie pisaraid.
Tänan, et Su Sõna ütleb, et Sina talletad kõik meie pisarad.
Palun tule oma trööstiga sellesse valusse,
mida inimesed ehk praegu tunnevad.
Isa, Sina tead ka, kas sellel suhtel on tulevikku ja lootust.
Sellisel juhul, kui seda suhet saab taastada,
ma palun tervenemist mitte ainult sellele inimesele,
vaid tervenda kogu nende suhe.
Kuid Sina näed ka neid suhteid, mis on hävitavad.
Siis on kõige parem jätta see suhe selja taha
ja minna edasi.
Palun anna igaühele oma jumalikku tarkust,
mis puudutab just seda inimest,
kellele on otsustatud andestada.
Täname Sind, Jeesus, kõige tervenemise ja vabastuse eest,
mille Sa meile kinkisid.
Tänan, et oled alustanud meis oma head tööd
ja oled lubanud selle ka lõpule viia.
Aamen.
Lisaksin veel ühe asja andestamise kohta.
Andestamine ei puuduta ainult neid, kes on veel elus.
Vahel on meil vaja andeks anda ka inimestele, kes on juba surnud.
Andestamine laseb vangid vabadusse,
aga me võime ikka veel olla seotud nende inimeste tõttu,
kes on juba lahkunud.
See, mida me nüüd tegime nende palvete kaudu,
seda sama saad sa nüüd ise teha nende suhtes, kes sind on haavanud
või sulle muul viisil liiga teinud.
Ütle välja, et otsustad neile andestada
ja palu, et Jumal vabastaks sind sellest, mis sind seob.
Palu Tal tervendada end haavadest, mille sa neist suhetest said.
Kui aga tegu on väga raskete suhetega,
mis on mõjutanud kogu su elukvaliteeti,
siis soovitan sul tõesti leida mõni pastor või hingehoidja,
keda saad usaldada,
et rääkida ja saada eestpalvet.
Järgmises saates näeme,
kuidas lasta Jeesusel olla Issand kõigis meie eluvaldkondades.
Seniks soovin teile õnnistatud nädalat!
Jeesus on tee ja tõde ja elu.
Soovime ja palume, et kõik inimesed saaksid kuulda
Jumala head sõnumit tervenemisest Jeesuses.
Meedia ja TV kaudu on võimalik jõuda paljudeni.
Palveta, et need saated jõuaksid nendeni, kes neid enim vajavad.
Kui võimalik, toeta TV7't majanduslikult,
helistades 900 1770 (kõne hind 10 eur).
Pangakontode info leiad www.tv7.ee
Täname sinu palvete ja toetuse eest!
Kui tunned, et tahaksid neid teemasid sügavamalt õppida,
oled teretulnud osalema Ellel Ministries kursustel.
Rohkem infot: www.ellel.se
Tõlge: Riina Aasa